أنطونيو ݣرامشي

أنطونيو فرانشيسكو ݣرامشي (بالطاليانية: Antonio Francesco Gramsci ) (تولد ف 22 يناير 1891 ف سردينيا - مات ف 27 أبريل 1937 ف روما) كان فيلسوف ومناضل وكاتب ماركسي طالياني، وكانت عندو آراء سياسية د الشيوعية. ݣرامشي كان كيعارض النظام لفاشي اللي كان ديك الساعة فالطاليان، و اللي كان تيحكمو بينيطو موسوليني. ف 1921، كان من لمؤسسين ديال لحزب الشيوعي الطالياني، و ف 1924 ولاً هو الرئيس ديالو وتنتاخب فلبرلمان الطًالياني.

ف 9 نونبر 1926 تعتاقل بأمر مباشر من موسوليني واخا كانت عندو لحصانة لبرلمانية, وتحكم عليه ب 20 عام دلحبس. مورا 11 لعام, ف 1937، غادي يموت فلحبس حيث جاوه بزاف د لأمراض وماتعطاهش لإهتمام اللي خاص باش يتداوا. مات ݣرامشي وفعمرو 46 عام وتدفن الرماد ديالو فروما، لعاصمة د الطاليان.

ݣرامشي كتب فحياتو كتر من 30 كتيب, وأشهر واحد فيها سميتو الدفاتر د لحبس (بالطاليانية: Quaderni del carcere ) واللي هضر فيه على بزاف د لمسائل بحال تاريخ الطاليان ولمفهوم د الوطنية و لهيمنة التقافية وبزاف د لأفكار لماركسية. من أهم لأفكار اللي جاب ݣرامشي هي لفكرة ديال كيفاش لحكًام الرأسماليين كيسيطرو على التقافة باش يقدرو يبقاو محافضين على لحكم ديالهم.

 مصادر 


تصنيف:سياسة
تصنيف:بيوغرافيا د رجال
تصنيف:شيوعية
تصنيف:زيادة 1891
تصنيف:وفيات 1937
تصنيف:ناس توفاو ف روما
تصنيف:فيلسوف طالياني
تصنيف:مقالات فيها مصدر و 3000 بايت